प्लास्टिक कूड़े से मुक्ति हमारे अस्तित्व के लिए जरूरी है
पर्यावरण-दुनिया में 35 करोड़ टन प्लास्टिक हम हर वर्ष कूड़े के रूप में पैदा कर रहे पद्मश्री से सम्मानित पर्यावरणविद् dranilpjoshi@gmail.com दुनिया भर में प्लास्टिक प्रदूषण ने जोर पकड़ रखा है Dr. Anil Prakash Joshi's column - Freedom from plastic waste is essential for our survival

दुनिया भर में प्लास्टिक प्रदूषण ने जोर पकड़ रखा है और यही कारण है कि इस बार के पर्यावरण दिवस की थीम प्लास्टिक पर ही केंद्रित है। क्यों ना हो? दुनिया भर में 35 करोड़ टन प्लास्टिक हम हर वर्ष कूड़े के रूप में पैदा कर रहे हैं। भारत में ही देख लीजिए। 2021 में करीब 2.1 करोड़ टन ये कूड़ा था, जो 2022 में 2.2 करोड़ टन हो गया। मतलब साफ है कि इस कचरे से हम मुक्त नहीं होंगे और आने वाले समय में यह बढ़ता चला जाएगा। बदलते पर्यावरण और प्रकृति के बीच जहां हम प्राकृतिक पहाड़ों को खो रहे हैं, वहीं हमने दुनिया में नए पहाड़ों को जन्म दे दिया और वे हैं प्लास्टिक के पहाड़।
दिल्ली हो या अन्य शहर, सब जगह प्लास्टिक कचरे के पहाड़ चर्चा का विषय हैं। उसके पीछे सबसे बड़ा कारण यही है कि हम लगातार प्लास्टिक के उपयोग में नियंत्रण नहीं कर पा रहे हैं। पिछले 19 वर्षों में जो भी प्लास्टिक उत्पादित हुआ, आज के कचरे में उसका 50% से ऊपर योगदान है। मतलब हमारी जागरुकता और इस पर चर्चा किसी बड़े काम नहीं आई। सरकार के तमाम नियम-कानून सब के सब धरे के धरे रह गए। प्लास्टिक सीधे हमारे स्वास्थ्य पर चोट कर रहा है। आने वाली पीढ़ी को मस्तिष्क से जुड़ी बीमारियां व हृदय या सांस की तकलीफें झेलनी पड़ेंगी।
आज 90% प्लास्टिक के आइटम हमारे प्रतिदिन उपयोग में आने वाले सामान हैं। चाहे ग्रॉसरी बैग हो प्लास्टिक रैपर, डिस्पोजेबल कटलरी-कप...ये सब अब प्लास्टिक के ही हैं और इसलिए अगर हम इनके उपयोगों पर अंकुश लगा सके तो इससे बहुत बड़ा असर दिखेगा। जब दुनिया में 20 बिलियन प्लास्टिक बोतल कूड़े के रूप में प्रतिदिन आ जाती हों, तो कल्पना कर सकते हैं कि ये बोतलें कहां जाती होंगी। ये समुद्र में जाती हैं या आपके घर के चारों तरफ खेतों को सीधे प्रभावित करती हैं।
इसलिए जरूरी है कि हम पानी की बोतलों का उपयोग बंद कर दें। हालांकि कई देशों ने इस पर गंभीरता दिखाई है। दुनिया में कई जगहें हैं, जहां प्लास्टिक की इस तरह की बोतल पर सीधे अंकुश लगा दिया है। इन सबके अलावा कई तरह के प्लास्टिक स्क्रबर, टूथपेस्ट, बॉडी वॉशर के निर्माण में या इनके उपयोग के समय इनके छोटे-छोटे कण पानी में आ जाते हैं और यही पानी हमारे शरीर में फूड के साथ या अन्य जानवरों के शरीर में प्रवेश कर जाते हैं।
इनका विकल्प या फिर पुराने तरीकों के अपनाने का समय है। एक बड़ी बात यह भी है कि खाना पकाने के अलावा अगर हम कटलरी के रूप में प्लास्टिक का उपभोग कर रहे हैं, तो यह भी स्वास्थ्य के लिए हानिकारक है। ऐसे बर्तन अत्यधिक गर्मी, इंडक्शन या फिर माइक्रोवेव में अपना स्वभाव बदल देते हैं। यह भी देखा गया है कि दुनिया में मात्र 14% प्लास्टिक ही रीसाइकिल होता है और इसके कारण ये कूड़ा प्लास्टिक के रूप में पड़ा रहता है और पृथ्वी से लेकर समुद्र तक समा जाने के बाद ये कूड़ा घूमकर हमारे हिस्से में ही आता है। अब जरूरत सामूहिक कदम उठाने की है। 
यह बात भी देखने में आई है कि आज हर घर, गली, गांव में छोटे-छोटे पाउच, सैशे या रैपर के रूप में चीजें उपलब्ध हैं। उपभोक्ताओं के लिहाज से ये सुविधाजनक हैं, लेकिन पर्यावरण के लिए उतने ही नुकसानदेह। इनके स्वस्थ विकल्प के बारे में भी विचार करना होगा। अगर हमें प्लास्टिक पर अंकुश लगाना है तो ऐसे उत्पादों और उत्पादकों पर कहीं विरोध के रूप में या विकल्प के रूप में जोर लगाना ही पड़ेगा क्योंकि यह तो तय है कि जिस तरह से प्लास्टिक के फुटप्रिंट दुनिया में पड़ रहे हैं और अगर हमने समय रहते हुए पहल नहीं की तो आने वाले समय में यह मनुष्य के फुटप्रिंट को नेस्तनाबूद कर देगा।
(ये लेखक के अपने विचार हैं)